**COMUNICAT DE PRESĂ**

**București, 22 mai 2025**

**Târgul Educațional „O carieră de succes”- o inițiativă de promovare a învățământului profesional și dual în rândul elevilor bucureșteni**

Inspectoratul Școlar al Municipiului București, în colaborare cu Fundația Învățământului Preuniversitar al Cooperației Meșteșugărești „Spiru Haret”, organizează Târgul Educațional pentru învățământ profesional și dual – „O carieră de succes”.

Deschiderea evenimentului va avea loc luni, 26 mai 2025, începând cu ora 9:30, în Amfiteatrul Universității ARTIFEX, etaj 2 (Str. Ec. Cezărescu nr. 47, sector 6, București).

Având ca obiectiv schimbarea mentalității asupra învățământului profesional și dual, precum și a meseriilor ca opțiuni educaționale viabile și atractive pentru absolvenții de gimnaziu, Târgul Educațional pentru învățământ profesional și dual – „O carieră de succes” propune o nouă abordare cu privire la importanța școlilor de meserii, care trebuie să devină o alternativă educațională reală, modernă și valoroasă.

Sunt invitați să participe elevi din clasele a VII-a și a VIII-a, părinți și profesori, în vederea unei orientări și consilieri corecte și personalizate privind alegerea traseului educațional și profesional, adaptat aptitudinilor și intereselor fiecărui elev, într-un spațiu al dialogului și interacțiunii.

În cadrul evenimentului vor fi prezente 34 de unități de învățământ din municipiul București care oferă programe de învățământ profesional și dual pentru anul școlar 2025–2026 și 16 parteneri activi ai acestor instituții de învățământ, operatori economici ce susțin componenta practică a formării profesionale.

Evenimentul se înscrie în strategia de dezvoltare a unei educații moderne, relevante și corelate cu cerințele actuale ale pieței muncii, punând accent pe consolidarea parteneriatelor dintre unitățile de învățământ, autoritățile publice și mediul economic implicat în formarea profesională a tinerilor.

**Biroul de presă al Inspectoratului Școlar al Municipiului București**